อาร์บีซี2หนุนประกันแกร่ง
ฟิทช์ คาดว่าเกณฑ์อาร์บีซี 2 ของไทย หนุนฐานะบริษัทประกันภัยแข็งแกร่งเทียบระดับสากล
16 พ.ย. 2559

ฟิทช์ คาดว่าเกณฑ์อาร์บีซี 2 ของไทย หนุนฐานะบริษัทประกันภัยแข็งแกร่งเทียบระดับสากล 
นายเจฟฟี่ หลิว ผู้อำนวยการอาวุโส หัวหน้ากลุ่มจัดอันดับเครดิตบริษัทประกันภัยภูมิภาคเอเชียแปซิฟิกของฟิทช์ เรทติ้งส์ เปิดเผยว่า หลักเกณฑ์การดำรงเงินกองทุนตามระดับความเสี่ยงระยะที่ 2 หรือ Risk-Based Capital (อาร์บีซี 2) ที่อยู่ระหว่างการร่าง แม้จะเข้มงวดแต่จะช่วยให้บริษัทประกันภัยไทยมีโครงสร้างความเสี่ยงที่แข็งแกร่งขึ้น ส่งผลให้ความเชื่อมั่นต่อความแข็งแกร่งของฐานะทางการเงินโดยรวมของอุตสาหกรรมปรับตัวดีขึ้น และเทียบเคียงกับบริษัทประกันภัยในระดับสากลได้อย่างเหมาะสมมากขึ้น ภายใต้แนวทางการกำกับความมั่นคงทางการเงินที่คล้ายกัน
อย่างไรก็ตาม กฎเกณฑ์ที่เข้มงวดขึ้นอาจส่งผลให้บริษัทประกันภัยขนาดกลางและขนาดเล็กต้องเผชิญกับความท้าทายมากขึ้นในการปฏิบัติตามเกณฑ์ดังกล่าว 
นายวินเซนต์ มิลตัน กรรมการผู้จัดการ บริษัท ฟิทช์ เรทติ้งส์ (ประเทศไทย) กล่าวว่า ในอนาคตคาดว่าบริษัทประกันชีวิตและบริษัทประกันวินาศภัยไทยจะหันมาใช้บริการจัดอันดับความน่าเชื่อถือ หรือ เครดิต เรตติ้ง เพิ่มขึ้น เพื่อสร้างความมั่นใจให้กับผู้ซื้อประกัน โดยเฉพาะบริษัทประกันชีวิตที่ให้ความคุ้มครองระยะยาว เพื่อให้ประชาชนมั่นใจว่าในอีก 20 หรือ 30 ปีข้างหน้า บริษัทประกันชีวิตจะมีเงินคืนให้ตามสัญญา
“คงต้องใช้เวลาอีกระยะหนึ่ง เหมือนกับธุรกิจสถาบันการเงินไทย ที่ช่วงแรกๆ ก็ยังไม่ได้ให้ความสำคัญ แต่หลังจากเกิดวิกฤตการเงิน ทำให้หันมาจัดอันดับเครดิต เพื่อสร้างความน่าเชื่อถือให้กับผู้ฝากเงิน” นายวินเซนต์ กล่าว
นายวินเซนต์ กล่าวอีกว่า ปัจจุบันมีบริษัทประกันชีวิตไทยเพียง 2 บริษัท ที่ใช้บริการจัดอันดับความน่าเชื่อถือ คือ บริษัท ไทยประกันชีวิต และ บริษัท เมืองไทยประกันชีวิต ที่เหลือเป็นบริษัทข้ามชาติ คือ บริษัท เอไอเอ ประเทศไทย และ บริษัท ไทยรับประกันภัยต่อ
นายพนัส ธีรวณิชย์กุล กรรมการและประธานคณะผู้บริหาร บริษัท กรุงเทพประกันภัย กล่าวว่า บริษัทได้ใช้บริการจัดอันดับเครดิตเรตติ้ง เพราะในการทำธุรกิจรับประกันภัยต่อจำเป็นต้องมีอันดับเครดิตที่มั่นคง เพื่อสร้างความมั่นใจให้กับพันธมิตร
ขณะที่บริษัทประกันภัยทั่วๆ ไปที่ทำธุรกิจภายในประเทศยังไม่สนใจจัดอันดับเครดิต อาจมองว่าไม่ส่งผลกระทบกับการทำธุรกิจ และยังมีค่าใช้จ่ายในการจัดอันดับ ส่วนใหญ่จึงเน้นไปที่การปฏิบัติให้เป็นไปตามกฎเกณฑ์ของกฎหมายประกันภัยเท่านั้น